Žilina 22.marca (TASR) Potenciálom cestovného ruchu krajín Visegrádskej štvorky (V4) sa zaoberala medzinárodná konferencia, ktorá sa dnes uskutočnila v Žiline ako súčasť medzinárodného turistického veľtrhu Expotour-Slovakia 2002.
Konferencia vznikla ako súčasť projektu, pripraveného Hospodárskou komorou okresu Přerov, Slovenskou obchodnou a priemyselnou komorou (SOPK) Regionálnou komorou (RK) Žilina, poľskou obchodnou komorou v Bielsko-Bialej a maďarskou obchodnou komorou v Szegede. Účelom projektu je podľa Sergeja Buriličeva z SOPK RK Žilina podpora podnikateľských aktivít v cestovnom ruchu v rámci cezhraničnej spolupráce krajín V4.
Na žilinskú konferenciu by mala nadviazať májová konferencia v Přerove, ktorá sa bude venovať rozvoju podnikateľských aktivít a sprehľadneniu možností podnikania v krajinách V4. "Tu sa špecializujeme na firmy, ktoré podnikajú v cestovnom ruchu, v Přerove to bude všeobecne zameraná konferencia, na ktorej sa uskutočnia už aj obchodné rokovania konkrétnych firiem krajín V4," konštatovala riaditeľka Hospodárskej komory okresu Přerov a zároveň tajomníčka Slovensko-českého hospodárskeho výboru Jitka Palková.
Za zaujímavú časť konferencie J. Palková označila predstavenie štátnych programov podpory cestovného ruchu krajín V4, ktoré firmám umožňujú získať dotácie na rozvoj svojich podnikateľských aktivít v turistickom priemysle. "Svoje podnikateľské zámery mohli podnikatelia na konferencii priamo konzultovať s riaditeľmi odborov ministerstiev, ktorí sú za tieto programy zodpovední," uviedla.
* mj gl